ભારતીય વિદેશનીતિમાં ‘જોડો ક્યાં ડંખે છે?’ શું બે ઘરનો પરોણો ભૂખે મરે. એવા આ ઘાટ છે? કે પછી ભારતની ગ્રહદશા ખરેખર નબળી છે? વાસ્તવિકતા કદાચ સ્વીકારવી અઘરી લાગે, પરંતુ બે પાડાઓની લડાઇમાં ઘાસનો ખો નીકળે તેમ ચીન અને અમેરિકા વચ્ચે ભારત લિટરલી ભીંસાઇ રહ્યું છે. એક જમાનો એવો હતો કે અમેરિકાના રાષ્ટ્રપ્રમુખ જ્યોર્જ બુશ ન્યૂક્લિઅર સિક્યુરિટી ગ્રૂપમાં ભારતનો વિરોધ ન કરવા ચીનના રાષ્ટ્રપ્રમુખ હુ જિન્તાઓને સમજાવતા, ફોન કરતા અને ચીન અમેરિકાની વાતને અવગણતું નહીં. આજે પરિસ્થિતિ એ છે કે અમેરિકી રાષ્ટ્રપ્રમુખ ડોનાલ્ડ ટ્રમ્પ ભારતની ઠઠ્ઠા મશ્કરી કરે છે. ભારતનું ઉપરાણું લઇને શી જિનપિંગને ખોંખારીને કહેવાની તસ્દી ડોનાલ્ડ ટ્રમ્પ લે એ વાત કોઈના માન્યામાં આવે નહીં અને માનો કે જો ટ્રમ્પ વિનંતી કરે તો પણ જિનપિંગ કોઇની સાડા બારી રાખે એ વાતમાં માલ નથી.